《春田行》
清代·李振裕

村花未放溪柳含，春田霏霏晓气酣。侧身一望浩无涘，不见田塍见湖水。

远树疑摇雪浦中，轻烟恍拂银塘里。湖水明，镜面平，縠纹才没靴纹生。

一行雁影掠，一片螺峰横。似水似非水，迷离澹沱移我情。

村氓戴箬荷锄立，直讶渔师看风色。可有津边问渡人，鸭头浓绿翻江国。

水亦不可画，湖亦不可航。春水骀荡日渐长，四月麦花吹浪香。

作者简介：清江西吉水人。字维饶，号醒斋。康熙九年进士，官至礼部尚书。视学江南时，兼重文行，士风为之一变。有《白石山房集》。